|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

 Αθήνα, 25/04/2023

**ΔΕΛΤΙΟ ΤΥΠΟΥ**

Η Πρωτομαγιά είναι μέρα μνήμης για τους εργάτες που έχασαν τη ζωή τους στις αιματοβαμμένες εξεγέρσεις του Σικάγο, αγωνιζόμενοι για κοινωνική δικαιοσύνη, ανθρώπινα και εργασιακά δικαιώματα, αιτήματα που παραμένουν επίκαιρα ακόμα και σήμερα. Καλούμε όλα τα συνδικάτα και τους εργαζόμενους της Αθήνας να αποδώσουμε φόρο τιμής στην Εργατική Πρωτομαγιά και να ενώσουμε τις φωνές μας ενάντια στη φτώχεια και την εξαθλίωση, τις αδικίες, τις διακρίσεις, την κατακρήμνιση δημοκρατικών, εργασιακών και ασφαλιστικών δικαιωμάτων.

Το Εργατικό Κέντρο Αθήνας στο Δ.Σ. που πραγματοποιήθηκε στις 24/04/2023, αποφάσισε την προκήρυξη 24ωρης παναττικής απεργιακής κινητοποίησης για την Εργατική Πρωτομαγιά, την Δευτέρα 1η Μαΐου, και καλεί όλους τους εργαζόμενους, τους άνεργους, τους συνταξιούχους, τους νέους και τις νέες στην **24ωρη Γενική Απεργία για την Εργατική Πρωτομαγιά, την Δευτέρα 1 Μαΐου και στο Συλλαλητήριο των Συνδικάτων στις 11 π.μ. στην Πλατεία Κλαυθμώνος**.

Απεργούμε και διαδηλώνουμε απαιτώντας την κατάργηση του συνόλου των αντεργατικών διατάξεων που οδηγούν στο στραγγαλισμό των συλλογικών και ατομικών εργατικών δικαιωμάτων, κατώτατο μισθό αντίστοιχο των αναγκών των εργαζομένων, ελεύθερη συνδικαλιστική δράση χωρίς εργοδοτικό παρεμβατισμό. Κατάργηση του Γενικού Μητρώου Συνδικαλιστικών Οργανώσεων για τον κρατικό έλεγχο στην ίδρυση και τη λειτουργία των συνδικάτων και την άσκηση των συλλογικών δικαιωμάτων των εργαζομένων, δημόσιο και καθολικό Σύστημα Υγείας.

Ενωμένοι αγωνιζόμαστε για τα δίκαια αιτήματά μας, ενάντια στην φτωχοποίηση και την εξαθλίωσή μας. Τα δικαιώματα και οι κατακτήσεις των εργαζομένων δεν διαπραγματεύονται.

**ΕΝΩΜΕΝΟΙ ΘΑ ΝΙΚΗΣΟΥΜΕ**

**ΟΛΟΙ ΣΤΗΝ ΑΠΕΡΓΙΑ 1 ΜΑΙΟΥ**

**ΠΛ. ΚΛΑΥΘΜΩΝΟΣ 11 π.μ.**

**Το Δ.Σ.**